P9_TA(2021)0471

Мобилизиране на средства от Европейския фонд за приспособяване към глобализацията във връзка със заявление от Испания — EGF/2021/001 ES/País Vasco metal

Резолюция на Европейския парламент от 25 ноември 2021 г. относно предложението за решение на Европейския парламент и на Съвета за мобилизиране на средства от Европейския фонд за приспособяване към глобализацията за съкратени работници във връзка със заявление от Испания — EGF/2021/001 ES/País Vasco — металургия (COM(2021)0618 — C9-0377/2021 — 2021/0316(BUD))

(2022/C 224/23)

Европейският парламент,

— като взе предвид предложението на Комисията до Европейския парламент и Съвета (COM(2021)0618 — C9-0377/2021),

— като взе предвид Регламент (EС) 2021/691 на Европейския парламент и на Съвета от 28 април 2021 г. относно Европейския фонд за приспособяване към глобализацията за съкратени работници (ЕФПГ) и за отмяна на Регламент (ЕС) № 1309/2013 (1) („Регламент за ЕФПГ“),

— като взе предвид Регламент (EC, Евратом) 2020/2093 на Съвета от 17 декември 2020 г. за определяне на многогодишната финансова рамка за годините 2021 — 2027 (2), и по-специално член 8 от него,

— като взе предвид Междуинституционалното споразумение от 16 декември 2020 г. между Европейския парламент, Съвета на Европейския съюз и Европейската комисия относно бюджетната дисциплина, сътрудничеството по бюджетни въпроси и доброто финансово управление и относно новите собствени ресурси, включително пътна карта за въвеждането на нови собствени ресурси (3), и по-специално точка 9 от него,

— като взе предвид становището на комисията по заетост и социални въпроси,

— като взе предвид писмото на комисията по регионално развитие,

— като взе предвид доклада на комисията по бюджети (A9-0319/2021),

A. като има предвид, че Съюзът създаде законодателни и бюджетни инструменти за предоставяне на допълнителна подкрепа на работниците, които са засегнати от последиците от глобализацията и от технологичните и екологичните промени, като например промени в моделите на световната търговия, търговски спорове, значителни промени в търговските отношения на Съюза или в състава на вътрешния пазар, финансови или икономически кризи, както и прехода към нисковъглеродна икономика или вследствие на цифровизацията или автоматизацията;

Б. като има предвид, че Испания подаде заявление EGF/2021/001 ES/País Vasco — металургия за финансово подпомагане от Европейския фонд за приспособяване към глобализацията (ЕФПГ) след съкращението на 491 работници в определения на ниво NUTS 2 регион País Vasco (ES21) в Испания в рамките на референтен период за заявлението от 2 юни 2020 г. до 2 декември 2020 г.;

В. като има предвид, че заявлението се отнася до общо 491 съкратени работници, чиято дейност е прекратена, 192 от които са засегнати от колективни съкращения в шест дружества, за които органите са били уведомени (4);

Г. като има предвид, че заявлението се основава на критериите за намеса по член 4, параграф 2, буква б) от Регламента за ЕФПГ, съгласно който е необходимо да е прекратена дейността на най-малко 200 съкратени работници за референтен период от шест месеца в предприятия, извършващи дейност в един и същ икономически сектор, определен на равнището на разпределението по NACE Revision 2, и разположени в един регион или в два съседни региона, определени на ниво 2 по NUTS в дадена държава членка;

Д. като има предвид, че пандемията от COVID-19, строгите ограничителни мерки, приложени през второто тримесечие на 2020 г. в Испания, и последвалият недостиг на доставки и суровини се отразиха неблагоприятно на металургичния сектор в страната;

Е. като има предвид, че в Региона на баските металургичният сектор представлява 27,4 % от брутната добавена стойност на промишлеността (5), докато за ЕС-28 този показател е средно 18,8 % (6);

Ж. като има предвид, че през 2020 г. (изменение на годишна база) производството в Испания е намаляло с повече от 50 % в 18 % от металургичните предприятия, оборотът е спаднал с повече от 50 % в 16 % от предприятията, а една трета от металургичните предприятия са отбелязали спад между 30 % и 50 % както в производството, така и в оборота (7);

З. като има предвид, че с оглед на пандемията от COVID-19 и нейните социални и икономически последици Комисията засили и подчерта ролята на ЕФПГ като инструмент за извънредни ситуации (8) и позволи случаите, пряко свързани с пандемията, да бъдат финансирани от ЕФПГ;

И. като има предвид, че Испания докладва, че е спазила препоръките, изложени в Рамката за качество на ЕС за предвиждане на промените и преструктуриране (9), и изтъква основните концепции от Плана за професионално обучение и Стратегията за заетостта на Страната на баските и Програмата за „зелени“ работни места;

1. изразява съгласие с Комисията, че условията по член 4, параграф 2, буква б) от Регламента за ЕФПГ са изпълнени и че Испания има право на финансово подпомагане в размер на 1 214 607 EUR съгласно този регламент, което представлява 85 % от общия размер на разходите в размер на 1 428 950 EUR, включващи разходи за персонализирани услуги в размер на 1 384 950 EUR и разходи по прилагането на ЕФПГ ( 10 ) в размер на 44 000 EUR;

2. отбелязва, че испанските органи са подали заявлението на 25 юни 2021 г. и че Комисията е приключила неговата оценка на 7 октомври 2021 г. и е уведомила Парламента за това на същата дата;

3. отбелязва, че заявлението се отнася до 491 съкратени работници, чиято дейност е прекратена, 192 от които са засегнати в рамките на колективни съкращения в шест дружества, за които органите са били уведомени ( 11 ) ; отбелязва освен това, че Испания очаква 300 души от общия брой на отговарящите на условията за допустимост бенефициери да участват в мерките (бенефициери от целевата група);

4. припомня, че се очаква социалните последици от съкращенията да имат значително отражение върху работниците, както и в целия Регион на баските, където броят на безработните се е увеличил с 25 % в периода от март и до август 2020 г. ( 12 ) , и че дълготрайната безработица представляваше 55,6 % от общата безработица през май 2021 г. (3,6 процентни пункта повече, отколкото през януари 2021 г.), а безработните лица с основно образование или с по-ниска степен на образование представляват 60,8 %; припомня също така, че разликата в заплащането между мъжете и жените е 22,6 %, а равнището на временна заетост е 25,8 % в Региона на баските, което е 11,6 процентни пункта над средното за Съюза равнище, което е 14,2 %;

5. посочва, че по-голямата част от съкратените работници са във втората половина на професионалната си кариера и имат ниско равнище на официална квалификация;

6. отбелязва, че Испания е започнала да предоставя персонализираните услуги на бенефициерите от целевата група на 11 юни 2021 г. и че с оглед на това разходите за мерките ще отговарят на условията за допустимост за предоставяне на финансово подпомагане от ЕФПГ за периода от 11 юни 2021 г. до 24 месеца след датата на влизане в сила на решението за финансиране;

7. припомня, че персонализираните услуги, предоставяни на съкратените работници и на самостоятелно заетите лица съгласно решението, включват следните дейности: сесии за профилиране, професионално ориентиране, помощ при търсене на работа, подкрепа и/или принос за създаването на предприятия, преквалификация, повишаване на квалификацията и обучение на работното място, както и помощи за участие; планирано е мерките да бъдат в съответствие с испанската стратегия за кръгова икономика и обучението допринася за стимулиране на процеса на цифрова трансформация в промишлеността;

8. отбелязва, че Испания е започнала да извършва административни разходи по прилагането на ЕФПГ на 1 февруари 2021 г. и че с оглед на това разходите за дейности по подготовка, управление, информиране и популяризиране, контрол и докладване ще отговарят на условията за допустимост за финансово подпомагане от ЕФПГ за периода от 1 февруари 2021 г. до 31 месеца след датата на влизане в сила на решението за финансиране;

9. приветства факта, че Испания изготви координирания пакет от персонализирани услуги след консултации със социалните партньори ( 13 ) ; включването на социалните партньори се гарантира чрез тяхното представителство в управителния съвет на Lanbide, който се състои от представители на регионалното правителство, синдикални организации и организации на работодатели;

10. приветства факта, че съгласуваният пакет от персонализирани услуги ще допринесе за разпространението на хоризонтални умения, необходими в цифровата индустриална епоха, както и в икономика с ефективно използване на ресурсите в съответствие с член 7, параграф 2 от Регламента за ЕФПГ;

11. припомня, че предложените действия представляват активни мерки на пазара на труда в рамките на допустимите действия по член 7 от Регламента за ЕФПГ, и не заместват пасивните мерки за социална закрила;

12. подчертава, че испанските органи са потвърдили, че за отговарящите на условията за допустимост действия не получават помощ от други фондове или финансови инструменти на Съюза;

13. отбелязва уведомлението от страна на Испания, че финансовото подпомагане ще бъде управлявано и контролирано от същите органи, които управляват и контролират Европейския социален фонд плюс;

14. отново заявява, че помощта по линия на ЕФПГ не трябва да замества действията, които са задължение на предприятията по силата на националното законодателство или на колективни трудови договори, както и обезщетенията и/или правата на бенефициерите от целевата група;

15. одобрява приложеното към настоящата резолюция решение;

16. възлага на своя председател да подпише настоящото решение заедно с председателя на Съвета и да осигури публикуването му в Официален вестник на Европейския съюз ;

17. възлага на своя председател да предаде настоящата резолюция, включително и приложението към нея, съответно на Съвета и на Комисията.

(1) ОВ L 153, 3.5.2021 г., стр. 48.

(2) ОВ L 433 I, 22.12.2020 г., стр. 11.

(3) ОВ L 433 I, 22.12.2020 г., стр. 28.

(4) Auxiliar Troquelería SL, Calderería del Oria, Matricería Deusto, Mecanizados de la Industria Vasca SLU, Taller Mecanizado Pablo López Lacalle SL, Tratamientos Superficiales Iontech SA.

(5) https://es.statista.com/estadisticas/1220166/porcentaje-del-vab-total-en-espana-por-sector/

(6) https://www.eustat.eus/elementos/El-32-del-VAB-industrial-esta-generado-por-sectores-de-nivel-tecnologico-alto-o-medio-alto-en-2019/not0018911_c.html

(7) Report on the economic impact of COVID-19 on the metal sector. October 2020- https://atra.gal/files/noticias/Archivos_3680.pdf

(8) COM(2020)0442.

(9) COM(2013)0882.

(10) В съответствие с член 7, параграф 5 от Регламента за ЕФПГ.

(11) Auxiliar Troquelería SL, Calderería del Oria, Matricería Deusto, Mecanizados de la Industria Vasca SLU, Taller Mecanizado Pablo López Lacalle SL, Tratamientos Superficiales Iontech SA.

(12) Avance de los datos del mercado laboral del año 2020 (labor market data for 2020).

(13) Заявлението беше одобрено от Lanbide, публичната служба по заетостта на Страната на баските (социалните партньори са част от управителния съвет) на 2 юли 2021 г. На 19 януари и на 2 февруари 2021 г. бяха проведени допълнително срещи с Federación Vizcaína de Empresas del Metal (Федерация на металургичните предприятия в провинция Биская), Asociación de Empresas de Guipúzcoa — ADEGI (Търговска асоциация на провинция Гипускоа) и SEA—Empresas Alavesas (търговски асоциации на провинция Алава).